text: Akut vejarbejde lukker Den nye Lillebæltsbro fra midnat
  20 september 2017 kl. 09.29
  Vejdirektoratet lukker alle spor i vestgående retning på Den nye Lillebæltsbro i nat fra klokken 24 til klokken 02.00.
  Men allerede fra klokken 21.00 spærres to af sporene i vestgående retning. Og efter at totalspærringen ophæves klokken 02.00, vil der stadig være spærret to spor i vestgående retning frem til klokken 05.00. Det oplyser Vejdirektoratet i en pressemeddelelse.
  Årsagen er, at Vejdirektoratet skal udføre et akut vejarbejde på den af broens pyloner, der er nærmest Fyn. Til brug for vejarbejdet skal der anvendes en 103 meter høj lift, der kan nå op nær toppen af pylonen, og i den forbindelse kan der være risiko for nedfaldende genstande over de vestgående spor.
  Alle spor i vestgående retning vil være farbare til de tidligste morgenpendlere klokken 05.00.
  Trafikanterne skal påregne øget rejsetid i forbindelse med vejarbejdet.
  